Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 3 Pv 271/13/1102	Bratislava II, 17.4.2015
EEČ : 2-9-85-2015

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
spolu s obv. XXXXX dňa 29.03.2013 v čase asi o 23.10 h v autobuse MHD č. 98, ktorý stál na Bajkalskej ulici v Bratislave na zastávke Mliekárenská začali najskôr poškodzovať príslušenstvo autobusu, načo vodič autobusu XXXXX odmietol pokračovať v ďalšej jazde a poškodenie nahlásil na dopravný dispečing, načo následne obvinení pristúpili k okienku vodiča a začali päsťami udierať do sklenenej výplne kabíny vodiča a začalo sa mu vyhrážať fyzickou likvidáciou s tým, že ak nepôjde ďalej, chytia si ho keď ho stretnú na ulici a uvidí, čo sa stane, čím takto u pošk. XXXXX vzbudili obavu o svoj život a zdravie

lebo  je nepochybné, že skutok nespáchal obvinený

Odôvodnenie:
Poverený príslušník PZ Obvodného oddelenia Ružinov západ, Odboru poriadkovej polície, Okresného riaditeľstva PZ v Bratislave II. uznesením pod ČVS: ORP-921/RZ-B2-2013 zo dňa 30.03.2013 podľa § 199 ods. 1 Trestného poriadku začal trestné stíhanie vo veci úmyselný prečin nebezpečného vyhrážania spolupáchateľstvom podľa § 20, § 360 ods. 1 Trestného zákona a súčasne uznesením podľa § 206 ods. 1 Trestného poriadku vzniesol pre uvedený prečin obvinenie XXXXX na tom skutkovom základe, ako je uvedený vo výroku napadnutého uznesenia.
	
	Dňa 31.03.2013 bola podľa § 204 ods. 1 Trestného poriadku na obv. XXXXX pre uvedený skutok podaná obžaloba. Samosudca Okresného súdu Bratislava II  v tzv „zrýchlenom konaní“ vydal pod sp. zn. 0T/137/2013 dňa 02.04.2013 trestný rozkaz, ktorým XXXXX, nar. XXXXX uznal vinným z prečinu nebezpečného vyhrážania formou spolupáchateľstva podľa § 20, § 360 ods. 1 Trestného zákona na tom skutkovom základe ako je uvedený vo výroku tohto uznesenia. Predmetný rozsudok Okresného súdu Bratislava II, sp. zn. 0T/137/2013 zo dňa 02.04.2013 nadobudol právoplatnosť dňom jeho vyhlásenia, t. j. dňa 02.04.2013.

	Následne poverený príslušník PZ predložil Okresnej prokuratúre Bratislava II. ako súčasť spisového materiálu pod pôvodnou spisovou značkou ORP-921/RZ-B2-2013 závery zo šetrenia ohľadne totožnosti odsúdeného XXXXX porovnaním v zbierke daktyloskopických kariet a v zbierke daktyloskopických stôp vedených Kriminalistickým a expertíznym ústavom PZ Bratislava – odbor kriminalistická identifikácia. Uvedeným záverom bolo potvrdené, že pravá totožnosť páchateľa predmetného skutku je iná ako páchateľ predstieral. Predmetného skutku sa dopustila osoba menom: XXXXX XXXXX, XXXXX trvale bytom XXXXX, XXXXX.

	Zamlčanie vlastnej totožnosti páchateľom skutku pred orgánmi činnými v trestnom konaní v prípravnom konaní ako aj súdu v konaní pred sudcom pre prípravné konanie malo za následok, že súd sa pri rozhodovaní o vine a ukladaní trestu riadil nesprávnymi dôkazmi a šetreniami k osobe páchateľa skutku, ktoré mali za následok nezákonné rozhodnutie o vine XXXXX. Na základe uvedeného samosudca Okresného súdu Bratislava II uznesením pod sp. zn. 3Nt/27/2014 zo dňa 21.10.2014 podľa § 394 ods. 1 Trestného poriadku povolil obnovu konania vo veci vedenej na Okresnom súde Bratislava II pod sp. zn. 0T/137/2013 vo vzťahu k ods. XXXXX, nar. XXXXX a podľa § 400 ods. 1, ods. 2 Trestného poriadku trestnú vec proti ods. XXXXX vrátil prokurátorovi na došetrenie. Predmetné uznesenie Okresného súdu Bratislava II pod. sp. zn. 3Nt/27/2013 zo dňa 21.10.2014 nadobudlo právoplatnosť dňa 20.12.2014.

Podľa § 215 ods. 1, písm. c) Trestného poriadku prokurátor zastaví trestné stíhanie, ak je nepochybné, že skutok nespáchal obvinený.

	Vzhľadom na vyššie uvedené skutočnosti je nepochybné, že skutku, pre ktorý bolo v pôvodnom konaní vedenom pod sp. zn. ORP921/RZ-B2-2013 vznesené obvinenie osobe pod menom XXXXX, sa táto osoba nedopustila, bolo rozhodnuté tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Edita Balážová
prokurátorka